Стара Загора ще полети в ХV-тата Европейска нощ на прилепите
Начало » Стара Загора » Стара Загора ще полети в ХV-тата Европейска нощ на прилепите
понеделник, октомври 10, 2011, 21:10
Във вторник Стара Загора ще се включи в националната кампания, честваща ХV-та Европейската нощ на прилепите. Събитието се отбелязва в над 30 страни от Стария континент и инициативата е под егидата на Споразумението за опазване на прилепите в Европа (EUROBATS).
В града на липите Нощта на прилепите ще бъде отбелязана от “Зелени Балкани” и Спелеоклуб “Саламандър” към ТД “Сърнена гора” с информационна кампания в парк “Пети октомври”. Организаторите обещават атрактивна и интересна програма в Градската градина. След 16.00 часа старозагорци ще могат да научат повече за тези тайнствени и уникални създания, ще имат възможността да се снимат в ролята на “най-големия” прилеп на Земята, да разберат как би изглеждал човек, ако имаше криле. Освен това са подготвени мултимедийни презентации, филми, видеоклипове и изложби, посветени на прилепите. Безспорно най-занимателна за заралии ще бъде разходката с ултразвуков детектор. Тя ще позволи да се чуят недоловими за хората звуци, издавани от тайнствените животни.
Нощта на прилепите ще зарадва и старозагорските малчугани с интересни игри и викторини, от които да научат повече за малките летящи бозайници. Те ще участват в състезания по направата на прилепи чрез японското изкуство оригами, ще майсторят маски и сладки. Подготвен е и конкурс за най-хубава рисунка на прилеп, а победителите ги очакват много награди.
ХV Европейска нощ на прилепите се отбелязва в страната ни с мащабна кампания. Чрез нея организаторите се надяват да развенчаят злите митове и незаслужения страх от тези толкова симпатични и полезни животни!
« Амур грабна „Златна рибка” на турнира по спортен риболов за купата на ГЕРБ
Около 80% от фермите в областта не са покрили изискванията на ЕС »